የሕዳሴው ግድብ ሥራ 24 በመቶ መከናወኑ ተገለጸ
አዲስ አበባ ሐምሌ 9/ 2005 (ዋኢማ)  – 6ሺ ሜጋ ዋት የኤሌክትሪክ ኃይል የማመንጨት አቅም ያለው የታለቁ የኢትዮጵያ ሕዳሴ ግድብ ግንባታ 24 በመቶ መከናወኑን የኢትዮጵያ ኤሌክትሪክ ኃይል ኮርፖሬሽን አስታወቀ ።የኮርፖሬሽኑ ዋና ሥራ አስፈጻሚ አቶ ምህረት ደበበ በካናዳ ከሚኖሩ ኢትዮጵያውያንና ትውልደ ኢትዮጵያውያን ጋር ውይይት ባደረጉበት ወቅት እንደተናገሩት የግድቡ  አጠቃላይ ሥራው 24 በመቶ ተከናውኗል።የግድቡ የቁፋሮ ፤ የኤሌክትሮ የሜካኒካልና የሃይድሮሊክ ሥራ በጥሩ ሁኔታ እየተካሄድ እንደሚገኝና ለግድቡ የሚያስፈልገው የ500ሺ ቮልት የኤሌክትሪክ ማሰራጫ ዲዛይን መጠናቀቁን አቶ ምህረት ተናግረዋል።በአሁኑ ወቅት ሃገሪቱ 8ሺ500 ሜጋ ዋት ማመንጨት የሚያስችሉ የኤሌክትሪክና የነፋስ   ኃይል ፕሮጀክቶችን እያካሄደች እንደምትገኝ አቶ ምህረት ጨምረው አስረድተዋል።የግልገል ጊቤ ሶስት በተመከተም ፕሮጄክቱ በተያዘለት እቅድ መሠረት እየተካሄደ እንደሚገኝና እ.ኤ.አ በመስከረም 2014 የኤሌክትሪክ ኃይል ማመንጨት እንደሚጀምር ተናግረዋል።አሁን ከሚከናወኑት የሃይል ማመንጫ ፕሮጄክቶች በተጫሪ   በሌሎች የአገሪቱ ወንዞች በሆኑት በዋቤ ሸበሌና ገናሌ ወንዞች ላይ አዳዲስ ግድቦችን ለመገንባት እንቅስቃሴዎች እየተካሄዱ መሆናቸውን አቶ ምህረት አያይዘው ተናግረዋል።